Tveir menn hafa verið úrskurðaðir í gæsluvarðhald vegna skotárásar í Grafarholti í fyrrinótt. Hvorugt þeirra sem varð fyrir skoti er í lífshættu.
Skotið var á karl og konu á þrítugsaldri utandyra í Grafarholti á fjórða tímanum aðfaranótt fimmtudags og særðust bæði, annað þó alvarlegar en hitt. Fáeinum klukkustundum síðar var karlmaður á þrítugsaldri handtekinn á Miklubraut og annar á svipuðum aldri handtekinn skömmu síðar. Lögreglan lagði hald á skammbyssu sem talið er að hafi verið notuð í árásinni og einnig bíl. Mennirnir voru færðir fyrir dómara í Héraðsdómi Reykjavíkur fyrir hádegið, en lögreglan fór fram á að þeir yrðu úrskurðaðir í vikulangt gæsluvarðhald og varð dómari við þeirri kröfu. Annar þeirra hefur kært gæsluvarðhaldsúrskurðinn til Landsréttar. Fleiri hafa ekki verið handteknir að sögn Margeirs Sveinssonar aðstoðaryfirlögregluþjóns og segir hann að fólkið sem skotið var á sé ekki talið í lífshættu. Hinir handteknu hafa báðir komið við sögu lögreglu áður, en hitt fólkið ekki, svo vitað sé. Samkvæmt heimildum fréttastofunnar er konan sem skotið var á fyrrverandi kærasta meints skotmanns og hinn þolandinn núverandi kærasti.
